**החלטות הממשלה בנושא עליית הממתינים באדיס וגונדר**

**תוכן**

[החלטת ממשלה מספר 2948 משנת 2003 2](#_Toc71111500)

[החלטת ממשלה מספר 3356 משנת 2005 3](#_Toc71111501)

[החלטת ממשלה מספר 3368 משנת 2005 6](#_Toc71111502)

[החלטת ממשלה מספר 4173 משנת 2005 8](#_Toc71111503)

[החלטת ממשלה מספר 4082 משנת 2008 10](#_Toc71111504)

[החלטת ממשלה מספר 187 משנת 2009 12](#_Toc71111505)

[החלטת ממשלה מספר 2434 משנת 2010 14](#_Toc71111506)

[החלטת ממשלה מספר 716 משנת 2015 18](#_Toc71111507)

[החלטת ממשלה מספר 1911 משנת 2016 20](#_Toc71111508)

[החלטת ממשלה מספר 4178 משנת 2018 24](#_Toc71111509)

[החלטת ממשלה מספר 4869 משנת 2020 28](#_Toc71111510)

[החלטת ממשלה מספר 429 משנת 2020 31](#_Toc71111511)

# החלטת ממשלה מספר 2948 משנת 2003

**ממשלה**- הממשלה ה- 29, אריאל שרון

**תאריך פרסום -**16.02.2003

**תאריך עדכון**- 7.01.20200

**נושא ההחלטה:** שארית יהודי אתיופיה

**מחליטים:**

(א) צאצאיהם של יהודי אתיופיה מצד אמותיהם המבקשים לשוב ליהדותם, יוכלו להיכנס לישראל על פי חוק הכניסה לישראל, התשי"ב-1952, על מנת לשוב כאן ליהדות באופן רשמי ולהתערות מחדש בעם היהודי.

(ב) משרד הפנים ונציג הרבנות הראשית לישראל, יתחילו לאלתר להשלים את בדיקת מוצאם של כל הממתינים לאישור הבאתם לישראל באדיס אבבה ובגונדר - על מנת לברר מי מהם צאצאים לאימהות יהודיות, במהלך כל הדורות שקדמו להם.

(ג) משרדי הממשלה הלוקחים חלק בקליטת העלייה, ייערכו לקליטת אלפי הבאים.

(ד) יש לדאוג להגברת הסיוע ההומניטארי לתושבי המתחמים באדיס אבבה ובגונדר עד להבאת יושביהם לישראל, ולשם כך יש לבוא בדברים עם הסוכנות היהודית וארגוני הסיוע היהודיים הפועלים באתיופיה.

להטיל על ועדת שרים בהרכב: שר הפנים - יו"ר, שר האוצר, השר לענייני דתות, שר החוץ, שר המשפטים, השר לקליטת העלייה, יו"ר ועדת השרים לענייני תפוצות עליה וקליטה, לבדוק את הפעולות הנדרשות ומקורות המימון לביצוע החלטה זו.

כמו כן תבדוק ועדת השרים את שאלת התגבור של צוותי משרד הפנים באתיופיה ובישראל - לשם התמודדות עם המשימה האמורה.

# החלטת ממשלה מספר 3356 משנת 2005

**יחידה** - [מזכירות הממשלה](https://www.gov.il/he/departments/Units/secretary_unit)

**ממשלה**- הממשלה ה- 30, אריאל שרון

**תאריך פרסום -**06.03.2005

**תאריך עדכון**- 18.09.2017

**החלטה מס. אתפ/2 של ועדת שרים לעניין שארית יהודי אתיופיה מיום 17.11.2004 אשר צורפה לפרוטוקול החלטות הממשלה וקבלה תוקף של החלטת ממשלה ביום 06.03.2005 ומספרה הוא 3356(אתפ/2).**

**נושא ההחלטה:** דיווח בעניין העלאת הממתינים לעלייה מאתיופיה

**מחליטים:**

א. לרשום את סיכום הדיון אשר התקיים בלשכת ראש הממשלה ביום 4.2.2004 כדלקמן:

1. "בהתאם להחלטת הממשלה מפברואר 2003, משרד הפנים ונציגי הרבנות הראשית לישראל בשיתוף הקייסים של עולי אתיופיה, ישלימו את בדיקת מוצאם של הממתינים לאישור העלייה מתוך הרשימה המצויה במשרד הפנים ועל בסיס המבחן שנקבע בהחלטה מפברואר 2003.
2. הבדיקה תושלם תוך 90 יום וראש מינהל האוכלוסין ידווח על תוצאותיה.
3. עד להשלמת הבדיקה, יש להמשיך את עלייתם ארצה של הזכאים (לפי סעיף א' הנ"ל), בקצב מוגבר של כ300- עולים לחודש.
4. היה וישתנו הנסיבות, יש להעלות ארצה זכאים בקצב גדול יותר מהאמור, בכל אופן תיעשה בחינה נוספת של קצב העלייה בסוף שנת 2004.
5. מנכ"ל משרד ראש הממשלה יבחן את האפשרות למצוא מקורות תקציביים נוספים כדי לתמוך בקליטתם בארץ של בני הפלאשמורה.
6. ועדת השרים בראשות שר הפנים תדון ותקבל החלטות אופרטיביות על בסיס סיכום עקרוני זה".

ב. לרשום את הודעת משרד הפנים, כי:

1. הושלם הסקר שהוכן על ידי מינהל האוכלוסין בהתאם להחלטת הממשלה מס' 2948 מיום 16.2.2003, בעניין הפוטנציאל לעלייה. רשימת הפוטנציאל לעלייה עומדת על סך 5021 בקשות המונות 17,188 נפש.
2. מתוך הרשימה הנ"ל, נבדקים בארץ מדי חודש בבדיקה פרטנית, בהתאם לקריטריונים שנקבעו בהחלטת הממשלה מס' 2948 מיום 16.2.2003, כ160- משפחות, אשר נשלחות להמשך בדיקה אצל נציג משרד הפנים באדיס אבבה. שם נבדקות מדי חודש כ100- משפחות, היינו, יותר מ300- נפש בחודש, כלומר מעבר לקצב הבדיקה שנקבע.
3. קצב העלייה הממוצע בחודש מאז פברואר 2004 עומד על כ380- נפש בחודש. מחודש ינואר השנה ועד היום עלו לישראל 3457 נפש מתוך סך פוטנציאל הממתינים לעלייה מאתיופיה, ובהתאם לקריטריונים שנקבעו בהחלטת הממשלה מס' 2948 מיום 16.2.2003.

ג. לרשום את הודעת המשרד לקליטת העלייה, כי:

1. קליטת יוצאי אתיופיה איננה נעשית בדרך של קליטה ישירה, כפי שנהוג לגבי עולים מארצות אחרות, אלא על ידי שיכונם במרכזי קליטה למשך כ18- חודשים. במרכזי הקליטה פועלים, בין השאר, אולפנים לעברית ובמסגרתם גם עוברים יוצאי אתיופיה הליכי גיור כנדרש.

בתום 18 החודשים הללו, עוברים עולי אתיופיה לדיור קבע באמצעות מענק משכנתא לרכישת דירה הניתן על ידי המדינה. גובה המענק הינו כ95%- מעלות דירה.

1. המשרד לקליטת העלייה פעל לכך שבתקציב 2005 יוקצו המשאבים הנדרשים למימון אחזקה ותפעול של מרכזי הקליטה ולמימון העלות התקציבית הכרוכה בהענקת מענקי המשכנתא הנדונים לאחר השהייה במרכזי הקליטה.
2. ניתן יהיה להמשיך בקצב של העלאת כ300- יוצאי אתיופיה לארץ בכפוף להמשך הקצאת המקורות התקציביים הנדרשים למענקי המשכנתא.

על פי המשאבים שהוקצו בתקציב המדינה לשנת 2005, לא ניתן לקלוט מעבר לכ300- נפש בחודש.

ד. לרשום את הודעת משרד ראש הממשלה, כי מנכ"ל המשרד בחן אפשרויות לגיוס מקורות תקציביים נוספים מהסוכנות היהודית ומגורמים אחרים בחו"ל, אך לא הצליח לגייס מקורות תקציביים נוספים.

גם במסגרת תקציב 2005 לא ניתן היה לאתר מקורות נוספים לשם הגברת קצב העלייה מעבר לכ300- נפש בחודש וזאת כיוון שבתקציב 2005 הוקצו משאבים בהיקף ניכר לפרויקטים ייחודיים לשנה זו.

ה. ועדת השרים מדגישה, כי ללא הקצאת כל המשאבים הנדרשים לפי המפתח שנקבע לקליטת העולים מאתיופיה, לא ניתן יהיה לעמוד בקצב העלאתם לאורך שנים.

(הערה: ההחלטה מקבלת תוקף של החלטת ממשלה בעקבות ביטול ערר של שר החקלאות ופיתוח הכפר).

# החלטת ממשלה מספר 3368 משנת 2005

**יחידה:** [מזכירות הממשלה](https://www.gov.il/he/departments/Units/secretary_unit)

**ממשלה:** הממשלה ה- 30, אריאל שרון

**תאריך פרסום:** 10.03.2005

**החלטה מס. אתפ/3 של ועדת שרים לעניין שארית יהודי אתיופיה מיום 21.02.2005 אשר צורפה לפרוטוקול החלטות הממשלה וקבלה תוקף של החלטת ממשלה ביום 10.03.2005 ומספרה הוא 3368(אתפ/3)**

**נושא ההחלטה:** הבאת בני הפלשמורה לישראל

**מחליטים:**

בהמשך להחלטה אתפ/2 של ועדת השרים לעניין שארית יהודי אתיופיה מיום 17.11.2004 ובהמשך לסיכום הדיון אשר התקיים בלשכת ראש הממשלה ביום :31.1.2005

א. עד סוף שנת 2007 יובאו לישראל כ13,000- בני הפלשמורה בהתאם לרשימה הסופית והמסכמת של הפוטנציאל לעליה (להלן - "הסקר") שאושרה על ידי משרד הפנים הכוללת 17,188 נפש, מתוכם עלו עד היום כ4,300- (על בסיס המבחן שנקבע בהחלטת הממשלה מס' 2948 מיום 16.2.2003).

לצורך היערכות נאותה וטרם ביצוע האמור, ינקטו הפעולות הבאות:

1. יוקם צוות בין- משרדי אשר יגבש תכנית כוללת ומקיפה בנושא עד 31.3.2005, בהרכב הבא:

מנכ"ל משרד הפנים - יו"ר , מנכ"ל משרד הבינוי והשיכון, מנכ"לית משרד החינוך, התרבות והספורט, מנכ"ל משרד החוץ, מנכ"לית המשרד לקליטת העלייה מנכ"ל משרד הרווחה, הממונה על התקציבים, משרד האוצר מנכ"ל הסוכנות היהודית.

1. התוכנית תכלול:
2. הפסקת פעילותם של כל הארגונים הפועלים באתיופיה והתחייבותם שלא לחזור ולפעול בנושא.
3. במקביל, לקיחת אחריות של הסוכנות היהודית על המחנות שתכלול פעילות בשיתוף משרדי הממשלה, בתחומי הרווחה, החינוך, הבריאות, הגיור, ההכשרה לתעסוקה ועוד.
4. הצגת המקורות התקציביים (כספי ממשלה וכספי הסוכנות היהודית) והיערכות גורמי הקליטה (ובכלל זה העמדת מרכזי הקליטה של הסוכנות היהודית) לקליטה מיטבית בישראל במשך שלוש השנים הקרובות.

ב. התכנית אשר תובא לאישור ועדת השרים, תוצג על ידה לראש הממשלה עד סוף אפריל 2005.

ג. בהתאם לתכנית ויישום האמור בסעיפים א2.(א) ו-(ב) לעיל ובכפוף לאישור התקציב והמקורות למימון ביצוע ההחלטה על ידי הממשלה כנדרש, החל מחודש יוני 2005, יוכפל קצב ההגעה של בני הפלשמורה לישראל.

ד. משרד הפנים בשיתוף עם הסוכנות היהודית, יאיץ את קצב בדיקת הזכאות של הממתינים לעליה לישראל הן באתיופיה והן בארץ.

ה. בתום שנת 2007 עם השלמת הבאתם ארצה של כל בני הפלשמורה בהתאם ל"סקר" כאמור בסעיף א' לעיל, יסגרו המחנות באתיופיה.

# החלטת ממשלה מספר 4173 משנת 2005

**יחידה:** [מזכירות הממשלה](https://www.gov.il/he/departments/Units/secretary_unit)

**ממשלה:** הממשלה ה- 30, אריאל שרון

**תאריך פרסום:** 18.08.2005

**תאריך עדכון**: 18.09.2017

**החלטה מס. אתפ/5 של ועדת שרים לעניין שארית יהודי אתיופיה מיום 31.07.2005 אשר צורפה לפרוטוקול החלטות הממשלה וקבלה תוקף של החלטת ממשלה ביום 18.08.2005 ומספרה הוא 4173(אתפ/5).**

**נושא ההחלטה:** הבאת בני הפלשמורה לישראל

**מחליטים:**

א. משרד האוצר יקצה באופן מיידי את המשאבים הדרושים למשרד הפנים לשם תגבור כוח האדם המטפל בנושא, לרבות עבור נציג הרבנות הראשית, לשם האצת הפעילות לבדיקת הזכאות לעלייה מקרב בני הפלשמורה הממתינים לעלייה.

בדיקת הזכאות לעליה תסתיים עד סוף שנת 2005 ותגובש רשימה סופית ומוסכמת של שמות כל המועמדים לעלייה לישראל.

הממונה על התקציבים במשרד האוצר ידווח לראש הממשלה בישיבת הממשלה ב9/8/2005- על סיום הטיפול בנושא.

שר הפנים יעדכן את ראש הממשלה לגבי היקף וקצב התקדמות העבודה בנושא.

ב. משרד החוץ יפעל לזירוז המשא ומתן עם ממשלת אתיופיה כדי לחתום בהקדם על הסכם בין ישראל לאתיופיה בעניין העלאת בני הפלשמורה. בהסכם יצוין כי המספר הסופי של הזכאים לעליה יקבע בסוף שנת 2005, בהתאם לסעיף א' לעיל.

משרד החוץ יעדכן את ראש הממשלה במחצית חודש ספטמבר 2005 לגבי מצב הטיפול והמשא-ומתן לקראת חתימת ההסכם.

ג. בהמשך לתוכנית להעלאת בני הפלשמורה וקליטתם בישראל שהוצגה על ידי מנכ"לית המשרד לקליטת העלייה, אגף התקציבים במשרד האוצר יבוא בדברים עם המשרדים והגורמים הנוגעים בדבר כדי להגיע לסיכומים לגבי המשאבים הנוספים שיוקצו להם בשנת 2006 ובשנים שלאחר מכן לשם היערכותם כראוי להבאת בני הפלשמורה וקליטתם בישראל.

אם לא יגיעו הצדדים להסכמה לגבי תוספת התקציבים הנדרשים, יובא העניין להכרעת מנכ"ל משרד ראש הממשלה.

ד. משרד האוצר יבוא בדברים עם הסוכנות היהודית כדי להגיע להסכמה בעניין השתתפות הסוכנות בתקציב הכולל לטיפול בבני הפלשמורה הממתינים לעליה באתיופיה ובקליטתם בארץ.

ה. משרד הפנים בתיאום עם משרד האוצר יבחן אפשרות להגדיל את המענקים לרשויות מקומיות הקולטות עליה בהיקפים נרחבים, על חשבון רשויות מקומיות אחרות.

ו. המשרדים והגורמים המטפלים בהבאת בני הפלשמורה ובקליטתם בישראל ייערכו להכפלת קצב הגעת בני הפלשמורה ארצה - עם סיום המשא-ומתן וחתימה על ההסכם עם ממשלת אתיופיה.

# החלטת ממשלה מספר 4082 משנת 2008

**יחידה:** [מזכירות הממשלה](https://www.gov.il/he/departments/Units/secretary_unit)

**ממשלה:** הממשלה ה- 31, אהוד אולמרט

**תאריך פרסום:** 11.09.2008

**נושא ההחלטה:** בני הפלשמורה

**מחליטים:**

1. עם תום בדיקת הבקשות לכניסה לישראל של 17,188 בני הפלשמורה, בהתאם להחלטת ממשלה מס' 2948 מיום 16.2.2003 והחלטת הממשלה מס' 3368 מיום 10.3.2005, ולאחר כניסתם לארץ של 16,095 מתוכם, אשר עמדו בתנאים שנקבעו בהחלטות הממשלה מס' 2948 ומס' 3368 הנ"ל, לפנים משורת הדין, להטיל על שר הפנים להוסיף ולבחון את מועמדותם לכניסה לישראל של בני פלשמורה נוספים, העונים על התנאים המצטברים הבאים:

1. רשומים ב"מפקד שארית יהודי אתיופיה מ1999-", המכונה "סקר אפרתי-ולדמן", ובלבד שהם מתגוררים בגונדר לפחות שנה ממועד החלטה זו.
2. עונים על התנאים שנקבעו בסעיף קטן (א) להחלטת הממשלה מס' 2948 הנזכרת לעיל.
3. קרובי משפחתם בישראל הגישו או יגישו עבורם בקשה, בהתאם לנהלי משרד הפנים.

2. למען הסר ספק, מובהר בזאת כי אין בהחלטה זו כדי לפגוע בסמכויות שר הפנים לטיפול פרטני לפי חוק השבות, התש"י-1950 ולפי כל דין.

3. משרד הפנים ייערך לתחילת הפעלת מנגנון בדיקת הבקשות, בהתאם לתנאים המצטברים האמורים בסעיף 1 לעיל, באתיופיה ובישראל, עד ה- 1 בינואר 2009. לאחר סיורי הבדיקה וגיבוש רשימת הזכאים, יחל המשרד לקליטת העלייה להיערך לקליטת מי שיקבלו אשרות כניסה בהיקף של עד מאה נכנסים בחודש.

המנהל הכללי של משרד הפנים והממונה על התקציבים באוצר יסכמו את האמצעים הנדרשים להפעלת מנגנון הבדיקה, בתוך 30 יום, ובמידת הצורך יובא נושא זה לאישור הממשלה.

4. משרדי הממשלה ימשיכו בקליטת בני הפלשמורה הנמצאים בישראל ואשר יגיעו בהתאם לסעיף 1 להחלטה זו, על פי דפוסי הטיפול והקריטריונים הנהוגים היום, במשך כל תהליך הקליטה.

5. בהתאם לסעיף 56 בתקנון עבודת הממשלה, להתנגד להצעת חוק זירוז עליית שארית הגולה מאתיופיה לכבוד שנת הששים למדינת ישראל, התשס"ח-2008 של חה"כ מיכאל איתן ואחרים (פ/3595), ולהצעת חוק העלאת שארית יהודי אתיופיה, התשס"ח-2008 של חה"כ מזור בהיינה (פ/3783).

6. ממשלת ישראל רושמת לפניה את הודעת שר הפנים כי בהמשך להחלטת הממשלה מס' 3805 מיום 26.6.2005 ולדו"ח ועדת רובינשטיין, אשר הוגש לממשלה בהמשך להחלטה זו, בכוונתו להקים צוות אשר ימליץ לשר הפנים בדבר שינויים במדיניות ההגירה של מדינת ישראל, לרבות בדרך של תיקוני חקיקה נדרשים בחוק האזרחות, התשי"ב-1952 ובחוק הכניסה לישראל, התשי"ב-1952. הצוות ימליץ לשר הפנים, בין היתר, גם ביחס לסוגיית הכניסה לישראל לצורך הליכי גיור ובכלל זה ביחס לקבוצות.

שר הפנים יודיע לממשלה על הרכב הצוות תוך 30 יום מקבלת החלטה זו. הצוות יגיש את המלצותיו לשר הפנים ולממשלה תוך ששה חודשים מיום מינויו.

מועד ביצוע - כמפורט בהחלטה.

# החלטת ממשלה מספר 187 משנת 2009

**יחידה-** [מזכירות הממשלה](https://www.gov.il/he/departments/Units/secretary_unit)

**ממשלה**- הממשלה ה- 32, בנימין נתניהו

**תאריך פרסום -** 12.05.2009

**תאריך עדכון** - 18.09.2017

**נושא ההחלטה:** בני הפלשמורה

**מחליטים:**

לאור מימוש החלטת ממשלה מס' 2948 מיום 16.2.2003 והחלטות ממשלה משלימות שבאו בעקבותיה, ובהן החלטה מס' 3356 מיום 6.3.2005 והחלטה מס' 3368 מיום 10.3.2005, ובהמשך להחלטת ממשלה מס' 4082 מיום 14.9.2008 (להלן - ההחלטה האמורה) שעניינן בני הפלשמורה, לקבוע כלהלן:

1. בהמשך לאמור בסעיף 1ג להחלטה האמורה, להנחות את שר הפנים להוסיף ולבחון את מועמדותם לכניסה לישראל של בני פלשמורה נוספים בתנאי שקרובי משפחתם בישראל הגישו או יגישו עבורם בקשה, בהתאם לנהלי משרד הפנים, עד יום 31.7.2009.

2. בהתאם לסעיף 3 להחלטה האמורה, להורות לשר הפנים לסיים את גיבוש רשימת הזכאים הסופית עד ליום 30.9.2009.

3. עם סיום העלאת בני הפלשמורה שיימצאו זכאים לעלייה בהתאם להחלטה מס' 4082 מיום 14.9.2008, כפי שתוקנה בהחלטה זו, תופסק ההבאה המאורגנת מאתיופיה, וכניסה נוספת תתאפשר בהתאם לחוק הכניסה לישראל.

4. להנחות את שר הפנים לפרסם באופן מיידי את עקרונות החלטה מס' 4082 מיום 14.9.2008 כפי שתוקנה בהחלטה זו בקרב בני העדה האתיופית.

# החלטת ממשלה מספר 2434 משנת 2010

**מאת:** [משרד ראש הממשלה](https://www.gov.il/he/departments/prime_ministers_office)

**יחידה** [מזכירות הממשלה](https://www.gov.il/he/departments/Units/secretary_unit)

**ממשלה:** הממשלה ה- 32, בנימין נתניהו

**תאריך פרסום:** 14.11.2010

**נושא ההחלטה:** הבאתם לישראל של אחרוני הפלשמורה

**מחליטים:**

1. בהמשך להחלטות הממשלה מס' 3368 מיום 10.3.2005, מס' 4082 מיום 14.9.2008 ומס' 187 מיום 12.5.2009, ועל אף האמור בהחלטות האמורות, להטיל על שר הפנים להוסיף ולבחון את מועמדותם לכניסה לישראל של בני פלשמורה נוספים, העונים על התנאים המצטברים המפורטים להלן, ולהביאם לישראל.

2. להלן התנאים המצטברים שייבחנו לצורך בחינת מועמדותם לכניסה לישראל של בני פלשמורה, על פי החלטה זו:

1. בני פלשמורה העונים על ההגדרה של "זרע ישראל מצד אימותיהם" ומבקשים, כדרישת ההלכה, לשוב בישראל ליהדותם.
2. בני פלשמורה הרשומים ב"פנקס קהילת הממתינים בגונדר" משנת 2007, כפי שעודכן בשנת 2010. הפנקס המעודכן, המונה 1854 בתי אב ובסך הכל 7846 נפש, שמור במזכירות הממשלה.
3. קרובי משפחתם בישראל הגישו או יגישו עבורם בקשה בהתאם לנהלי משרד הפנים בתוך שלושה חודשים ממועד קבלת החלטה זו.

3. עם סיום בחינת מועמדותם לכניסה לישראל והבאת בני פלשמורה שיעמדו בתנאים בהתאם להחלטה זו, יסתיים טיפולה של מדינת ישראל בבני הפלשמורה, ולא תהיה יותר הבאה מאורגנת של בני פלשמורה מאתיופיה, ולא תאושר כניסת מועמדים נוספים מאתיופיה בטענה של שייכות לקהילת בני הפלשמורה.

4. למען הסר ספק, מובהר כי כניסה עתידית מאתיופיה תתאפשר רק על בסיס פרטני, לפי חוק השבות התש"י-1950 או בהתאם לסמכויות שר הפנים לפי כל דין.

5. הממשלה רושמת לפניה את הודעותיהם של השופט בדימוס מאיר שמגר המכהן כיו"ר "הוועד הציבורי למען שארית יהודי אתיופיה", הרב הראשי לישראל שלמה עמאר במכתבו לראש הממשלה, יו"ר הסוכנות היהודית, נציגי סיעות בכנסת וארגונים לא ממשלתיים הפועלים בנושא, כי בתום הבאתם של אחרוני הרשומים ב"פנקס הממתינים בגונדר" כפי שעודכן בשנת 2010 שיעמדו בתנאים על פי החלטה זו, לא תבוא כל דרישה להבאת קבוצות נוספות מאתיופיה וכן את תמיכתם בעיקרי החלטה זו ובסעיפים 2, 1 ו3- בפרט.

6. הממשלה רושמת בפניה את כתב ההסכמה בין הסוכנות היהודית לבין ארגון נאקוג' (NACOEJ) לפיו בגמר הבאתם של 600 האנשים הראשונים שיכנסו לישראל החל מחודש פברואר 2011 ועל פי החלטה זו, ובכפוף לכך שמשרד הפנים התחיל בבדיקת הבקשות כאמור בסעיף 2(ג) לעיל, ונערך להמשך בדיקתן על פי המועדים שפורטו בסעיף 10 להלן, יפסיק הארגון כל פעילות במתחם בגונדר, ייצא מאתיופיה ויעביר את ניהול המתחם לידי הסוכנות היהודית.

7. ההודעה על סיום פעולת נאקוג' וארגונים אחרים בעלי מאפיינים דומים בגונדר ובאתיופיה והעברת האחריות לניהול המתחם לידי הסוכנות היהודית תימסר למזכירות הממשלה על ידי הסוכנות היהודית. רק לאחר מסירת הודעה כאמור, תימשך הבאת בני הפלשמורה העונים על התנאים על פי החלטה זו לישראל עד להשלמתה.

8. משרדי הממשלה והסוכנות היהודית יביאו לישראל את יתרת בני הפלשמורה, בהתאם לתנאים שנקבעו לעיל, בקצב של כ200- איש לחודש החל ממועד קבלת ההחלטה למשך 12 חודש, וישלימו את ההבאה של יתרת בני הפלשמורה שימצאו עונים על התנאים, בתוך לא יותר משלוש שנים מיום ה1- במרס 2011.

9. מבלי לגרוע מהאמור בסעיף 8, תוקם ועדה בין משרדית בראשות מנכ"ל משרד האוצר ובהשתתפות נציגי משרד הבינוי והשיכון, המשרד לקליטת העלייה, משרד הפנים, משרד החינוך, משרד הרווחה והשירותים החברתיים, משרד ראש הממשלה, אגף התקציבים במשרד האוצר, ובדיוניה ישתתפו נציגי הסוכנות היהודית, ככל שימצא לנכון, אשר תגיש לממשלה תוך שישים יום מתווה לפתרון המחסור הצפוי במקומות במרכזי קליטה, ותיתן דעתה לתמריצים ליציאה ממרכזי הקליטה ולמדיניות הקליטה ופיזור האוכלוסייה. מנכ"ל משרד האוצר יהיה רשאי לדון בהיבטים התקציביים, אם ימצא זאת לנכון.

הוועדה תוסמך לקבוע את קצב הבאת בני הפלשמורה. נוכחה הוועדה שיש צורך חיוני בהארכת תקופת ההבאה, תבוא הוועדה בדברים עם הסוכנות היהודית להאריך את משך ההבאה בלא יותר משנה ביחס למועד שנקבע בהחלטה זו ובלבד שקצב ההגעה לישראל לא יעלה על 170 לחודש ולא יפחת מ.110

10. דרכי הפעולה ולוחות זמנים:

1. לרשום את הודעת הסוכנות היהודית לפיה היא מסכימה לקבל את האחריות על המתחם בגונדר, תוך 120 יום ממועד קבלת החלטה זו, בהינתן שהעברת האחריות תתבצע בכפוף לסעיף 6 לעיל.
2. משרד הפנים ייערך לסיום הבדיקה באתיופיה ובישראל ולגמר מתן תשובות לפונים עד ל-1 באוגוסט 2011. לצורך זה:
3. רשימת המועמדים לכניסה לישראל בהתאם להחלטה זו תפורסם על ידי משרד הפנים מיד עם קבלת החלטה זו לצורך קבלת בקשות מקרובי משפחתם בישראל.
4. צוות מורחב של משרד הפנים יצא לאתיופיה במהלך חודש דצמבר .2010
5. משרד הפנים יערך לבדיקת בקשותיהן של 350 משפחות בחודש החל מחודש ינואר 2011, ולמתן תשובות בקצב דומה החל מחודש פברואר 2011. בדיקת הזכאות תושלם עד ה1- באוגוסט 2011.
6. לרשום את הודעת הסוכנות היהודית לפיה היא תקיים במתחם בגונדר, למועמדים שיימצאו כעומדים בתנאים כאמור בהחלטה זו, הכשרות והדרכות בנושאים הקשורים לתהליכי ההגעה לישראל, לרבות לימוד עברית, מורשת ישראל, לימודים בנושאי התרבות הישראלית ותכניות ההעשרה.
7. הממשלה, באמצעות שגרירות ישראל באדיס אבבה, תודיע לארגון הג'וינט המפעיל שירות רפואי בגונדר, שהמתחם בגונדר ייסגר עם גמר הבאתם של בני הפלשמורה על פי החלטה זו. עד לאותו מועד מבקשת הממשלה כי ארגון הג'וינט ימשיך להפעיל את השירות הרפואי כפי שעשה עד היום.
8. תקציב:
9. על מנת לאפשר התנעה מיידית של התהליך יקצה משרד האוצר למשרד הפנים תקנים למשך שנה, כפי שיסוכם בין אגף התקציבים במשרד האוצר ובין רשות האוכלוסין, ההגירה ומעברי הגבול, על מנת לאפשר את בדיקת הזכאות.
10. משרדי קליטת העלייה, החינוך והרווחה והשירותים החברתיים יישאו מתקציבם בתוספת העלות הנובעת מקליטת הנכנסים לישראל ע"פ החלטה זו, שיטופלו בהתאם לנהלים הנהוגים כיום.

11. משרד החוץ יעביר החלטה זו לממשלת אתיופיה כאות להתחייבותה של ישראל לסיים את העיסוק בסוגיית ההבאה המאורגנת לישראל של בני הפלשמורה.

12. לקבוע כי הממשלה מתנגדת להצעות חוק פרטיות העוסקות בהבאת בני הפלשמורה.

# החלטת ממשלה מספר 716 משנת 2015

**מאת:** [משרד ראש הממשלה](https://www.gov.il/he/departments/prime_ministers_office)

**יחידה** [מזכירות הממשלה](https://www.gov.il/he/departments/Units/secretary_unit)

**ממשלה:**הממשלה ה- 34, בנימין נתניהו

**תאריך פרסום:** 15.11.2015

**נושא:** הבאתם לישראל של אחרוני בני קהילות הממתינים באדיס אבבה ובגונדר

**מחליטים:**

1. על אף האמור בהחלטת הממשלה מס' 2434 מיום 14.11.2010, להטיל על שר הפנים להוסיף ולבחון את מועמדותם לכניסה לישראל לפי חוק הכניסה לישראל, התשי"ב-1952, של יתרת יוצאי זרע ישראל מאתיופיה, העונים על התנאים המפורטים להלן, ולהביאם לישראל.

2. להלן התנאים המצטברים הנדרשים לצורך בחינה ואישור מועמדות לכניסה לישראל על פי החלטה זו:

1. המועמד עזב את כפרו וממתין לכניסה לישראל בקהילות הממתינים באדיס-אבבה או בגונדר לא יאוחר מיום 1 בינואר 2010.
2. המועמד מופיע ברשימות הממתינים בגונדר ובאדיס אבבה החל משנת 1999 ואילך או ברשימות שבאו לאחריהן על פיהן פעל משרד הפנים וכניסתו לישראל לא הותרה בהתאם להחלטות הממשלה הקודמות. רשימה מעודכנת בהתאם לרשימות האמורות תופקד במזכירות הממשלה בהקדם האפשרי.
3. המועמד מבקש להתגייר בישראל לאחר שהוכיח כי הינו מזרע ישראל.
4. למועמד יש קרובי משפחה מדרגה ראשונה בישראל אשר הגישו בעבר בקשה להעלותו לישראל או שיגישו בקשה להעלותו בהתאם לנהלים שיגובשו על ידי הצוות ויאושרו כאמור בסעיף 5 להלן.

3. עם סיום בחינת מועמדותם לכניסה לישראל והבאת אלה שיעמדו בתנאים בהתאם להחלטה זו, לא תהיה יותר הבאה מאורגנת של קבוצות מאתיופיה, ולא תאושר כניסת מועמדים מאתיופיה לצורך גיור בטענה של שייכות לקהילת בני הפלשמורה.

4. למען הסר ספק, מובהר כי כניסה עתידית מאתיופיה תתאפשר רק על בסיס פרטני, לפי חוק השבות, התש"י-1950 או בהתאם לסמכויות שר הפנים לפי כל דין.

5. לצורך יישום החלטה זו, יוקם צוות בהשתתפות מנכ"ל משרד ראש הממשלה, מנהל רשות האוכלוסין וההגירה, מנכ"ל משרד העלייה והקליטה נציג משרד האוצר (אגף תקציבים) ונציג הסוכנות היהודית (להלן: "הצוות"), אשר יגיש לאישור הממשלה, בתוך 60 ימים את המלצותיו בעניין הבאת יתרת יוצאי זרע ישראל באתיופיה לישראל לרבות - אך לא רק, קצב הכניסה, בחינת האפשרות להבאת מועמדים לכניסה שלהם יש קרובי משפחה מדרגה שנייה בישראל, היבטים תקציביים ובחינת מעורבותם של המוסדות הלאומיים וגופים יהודיים נוספים בהבאה.

בין יתר המלצותיו, יציע הצוות לממשלה המלצות כיצד למנוע הפרדה נוספת של הנכנסים מיתרת משפחה העשויה להביא לבקשה נוספת לכניסה לישראל בהמשך.

6. הבאת יתרת יוצאי זרע ישראל מאתיופיה בהתאם להחלטה זו תחל בתוך 120 ימים ממועד החלטת הממשלה ותימשך לתקופה של עד חמש שנים .

7. משרד החוץ יעביר החלטה זו לממשלת אתיופיה כאות להתחייבותה של ישראל לסיים את העיסוק בסוגיית ההבאה המאורגנת לישראל של נתינים מאתיופיה.

# החלטת ממשלה מספר 1911 משנת 2016

**מאת:** [משרד ראש הממשלה](https://www.gov.il/he/departments/prime_ministers_office)

**יחידה:** [מזכירות הממשלה](https://www.gov.il/he/departments/Units/secretary_unit)

**ממשלה:** הממשלה ה- 34, בנימין נתניהו

**תאריך פרסום:** 11.08.2016

**נושא ההחלטה:**

כניסה לישראל מטעמי איחוד משפחות לבני קהילות גונדר ואדיס אבבה

**מחליטים:**

בהמשך להחלטות הממשלה מס' 2948מיום 16.2.2003, מס' 3356 מיום 6.3.2005, מס'3368 מיום 10.3.2005, מס' 4082 מיום 14.09.2008, מס'187 מיום 12.05.2009, מס' 2434 מיום 14.11.2010 ומס' 716 מיום ה-15.11.2015, ועל מנת לתת מענה לצרכים הומניטריים ולאחד משפחות מקרב קהילות הממתינים עם קרוביהם בישראל:

1. להטיל על שר הפנים לבחון ולאשר בהתאם לחוק הכניסה לישראל התשי"ב-1952, את כניסתם של מועמדים העומדים בכל התנאים המצטברים המפורטים בסעיף 2 להחלטת הממשלה מספר 716 מיום 15.11.2015 (להלן: החלטה מס' 716), ואשר עונים על אחד מן הקריטריונים המפורטים להלן (להלן: המועמדים):

1. בודדים שכל בני משפחתם מדרגה ראשונה נמצאים בישראל ונכנסו אליה מתוקף החלטות ממשלה קודמות.
2. הורים שילדיהם נכנסו לישראל מכוח החלטות ממשלה קודמות. הורים אלה ייכנסו יחד עם בני או בנות זוגם וילדיהם הנוספים, ובתנאי שגם נלווים אלו עונים על הקריטריונים בסעיף 2 להחלטה מס' 716.
3. ילדיהם הבגירים של אימהות שנכנסו לישראל כזכאיות בפני עצמן בהתאם להחלטות ממשלה קודמות והופיעו ברשימות הממתינים בגונדר ובאדיס אבבה החל משנת 1999 ואילך או ברשימות שבאו לאחריהן (להלן: הרשימות) שעל פיהן פעל משרד הפנים. הילדים הבגירים נכללו בהיותם קטינים ברשימות, אך כניסתם לא אושרה מכיוון שהפכו לבגירים, טרם כניסת ההורים לישראל.
4. אלמן או אלמנה וילדיהם המשותפים של מי שהופיעו ברשימות והם גוררים את זכאות בן או בת הזוג שנפטרו. אלמן או אלמנה שנישאו בשנית, לא תחול עליהם החלטת ממשלה זו.
5. יתומים בגירים מאב ומאם, שאחד מהוריהם הופיע ברשימות ואשר היה זכאי להיכנס לישראל בהתאם להחלטות הממשלה הקודמות.

2. כניסתם של המועמדים לפי סעיף 1(ד) ו-1(ה), לא תאושר אם היא תיצור הפרדה נוספת מיתרת משפחתם באתיופיה, העשויה להביא לבקשה נוספת לכניסה לישראל בהמשך. זכות כניסה זו לא תיגרר לילדיו הבגירים של הנכנסים מתוקף סעיפים אלה.

3. רשות האוכלוסין וההגירה תבחן את זכאותם של המועמדים בעלי קרובי משפחה מדרגה ראשונה בישראל שהגישו בעבר בקשה להכניסם לישראל, או שיגישו בקשה בתוך שישה חודשים ממועד אישור החלטה זאת בהתאם להנחיות שהרשות תקבע.

4. משרד הפנים ייערך לתחילת בחינת הזכאות בהתאם לסעיף 1, תוך 60 יום מקבלת החלטה זו. מובהר בזאת כי הבאת הממתינים בגונדר ובאדיס אבבה לא תתעכב עד לגיבוש רשימת כל הזכאים לכניסה לישראל על פי החלטה זו ותיעשה במקביל.

5. החלטה זו מיועדת להביא עד 1300 מועמדים שכניסתם תאושר, במהלך תקופה של 12 חודשים. ככל הניתן, החל מחודש נובמבר 2016 ולא יאוחר מיום 1 בדצמבר 2016. הבאת המועמדים תיעשה בהתאם לדחיפות כאמור לפי סדר הקריטריונים המפורט בסעיף 1 לעיל. ככל שרשות האוכלוסין וההגירה תתרשם כי מספר הזכאים לכניסה על-פי החלטה זו גבוה או נמוך באופן משמעותי מ-1300, יובא הדבר מחדש לאישור הממשלה.

בכל מקרה, דיון בהבאתם של מועמדים נוספים מקרב אלו הנמנים על החלטה 716 ייערך במסגרת דיוני התקציב לשנת 2019.

6. משרד העלייה והקליטה יעניק לכל נכנס מכוח החלטה זו, עם הגעתו ארצה, זכויות עולה מאתיופיה, כפי שניתנו עד היום בהחלטות ממשלה בעניין בני הפלשמורה .

7. בנוסף למי שתיקבע זכאותם לפי סעיף 1, קבוצה ראשונה שתיכנס לישראל תהיה 25 המשפחות שכניסתן אושרה מלפנים משורת הדין על-ידי שר הפנים בשנת 2013. כניסתן של משפחות אלה תושלם תוך 30 יום מיום קבלת ההחלטה בממשלה. לצורך כך, משרד העלייה והקליטה יעניק למשפחות אלה זכויות עולה מאתיופיה, כאמור בסעיף 6.

8. כל הנכנסים לישראל מתוקף סעיפים 1 ו-7 להחלטה זו יקבלו רישיון לישיבת קבע לפי חוק הכניסה לישראל, התשי"ב-1952.

9.  משרד החוץ יעדכן את ממשלת אתיופיה בהחלטה זו .

תקציב

10. משרד האוצר יתקצב את קליטתם של כ-1300 נכנסים בהתאם לסעיף 1 ו-6 (עד 300 בשנת 2016 ואת היתרה בשנת 2017), בהתאם לפריסה התקציבית המוערכת שלהלן:

|  |  |  |  |  |  |  |  |
| --- | --- | --- | --- | --- | --- | --- | --- |
| רכיבי העלות | | **אלש"ח לאדם (בממוצע)** | 2016 | 2017 | 2018 | 2019 | סה"כ |
| משרד העלייה והקליטה | שהייה במרכז קליטה | 23.6 | 1,770 | 30,680 | 30,680 | 13,570 | 76,700 |
| סלי קליטה | 16.6 | 4,980 | 10,600 | 6,000 |  | 21,580 |
| מענקי דיור | 100 |  |  |  | 130,000 | 130,000 |
| שיפוץ מרכזי הקליטה | 7.70 |  | 10,000 |  |  | 10,000 |
| רשות האוכלוסין וההגירה | טיסות ואש"ל לעובדי הרשות | 0.3 | 90 | 300 |  |  | 390 |
| אגף הגיור (משרד רה"מ) | מעטפת רוחנית | 2 | 600 | 2,000 |  |  | 2,600 |
| **סה"כ** | | **142.5** | **7,440** | **53,580** | **36,680** | **143,570** | **241,270** |

\*הטבלה באלש"ח

11. ההחלטה מאושרת במסגרת התכנית הכלכלית לשנים 2018-2017 ותכנית התקציב התלת-שנתית לשנות התקציב העוקבות.

12. משרד האוצר יעמיד לידי רשות האוכלוסין וההגירה עם קבלת ההחלטה 7 תקנים זמניים עד תום השלמת הבאתם של המועמדים שכניסתם תאושר מתוקף החלטה זו, לרבות הוצאות טיסות, אש"ל והלנת עובדי הרשות במלואם. נציבות שירות המדינה תאפשר הליך מהיר שיאפשר את קליטת הצוות עד ה-1 בספטמבר 2016.

13. הממשלה רושמת לפניה את התחייבותה של הסוכנות היהודית לקיים פעולות הכנה לעלייה לישראל ואת הנדרש לצורך קיומן, לאפשר ביצוע בדיקות רפואיות בתיאום ובמימון משרד הבריאות ולארגן את כרטיסי הטיסה ודרכוניהם של המועמדים שכניסתם לישראל אושרה.

# החלטת ממשלה מספר 4178 משנת 2018

**מאת:** [משרד ראש הממשלה](https://www.gov.il/he/departments/prime_ministers_office)

**יחידה:**[מזכירות הממשלה](https://www.gov.il/he/departments/Units/secretary_unit)

**תאריך פרסום:** 07.10.2018

**נושא ההחלטה:**

המשך כניסה לישראל מטעמי איחוד משפחות עם הורים מבני קהילות גונדר ואדיס אבבה ותיקון החלטת ממשלה

**מחליטים:**

בהמשך להחלטות ממשלה מס' 2948 מיום 16.2.2003, מס'3356 מיום 6.3.2005, מס' 3368 מיום 10.3.2005, מס' 4082 מיום 14.09.2008, מס' 187 מיום 12.05.2009, מס' 2434 מיום 14.11.2010, מס' 716 מיום 15.11.2015 (להלן – החלטה מס' 716), מס' 1911 מיום 11.08.2016 (להלן – החלטה מס' 1911) ובהתאם למידע שנאסף בדבר מועמדים העונים על הקריטריונים שנקבעו בהחלטה מס' 1911:

1. להטיל על שר הפנים להמשיך לבחון ולאשר בהתאם לחוק הכניסה לישראל, התשי"ב-1952, את כניסתם של מועמדים העומדים בכל התנאים המצטברים המפורטים בסעיף 2 להחלטה מס' 716, וכן אשר עונים על קריטריון ב' בסעיף 1 להחלטה מס' 1911, הקובע:

"הורים שילדיהם נכנסו לישראל מכוח החלטות ממשלה קודמות. הורים אלה ייכנסו יחד עם בני או בנות זוגם וילדיהם הנוספים, ובתנאי שגם נלווים אלו עונים על הקריטריונים בסעיף 2 להחלטה מס' 716".

2. יודגש כי הורים העונים על קריטריון ב' בסעיף 1 להחלטה מס' 1911 יוכלו להביא יחד עמם את בני זוגם הנשואים להם, את ילדיהם הקטינים ואת ילדיהם הבגירים שהם רווקים וללא ילדים בלבד. זכאות ההורים לא תיגרר לילדיהם הבגירים הנשואים או לנכדיהם.

3. בחינת הזכאות שתבצע רשות האוכלוסין וההגירה תכלול בנוסף את כל המרכיבים האלה:

הוגשה בקשה לרשות האוכלוסין וההגירה ע"י אחד מילדיו של המועמד להבאה שנכנסו לישראל מכוח החלטות ממשלה קודמות.

המועמד נכלל ברשימות הממתינים ששימשו ליישום החלטה מס' 1911.

המועמד עומד בכל התנאים המצטברים המפורטים בסעיף 2 להחלטה מס' 716.

4. רשות האוכלוסין וההגירה תדווח למשרד ראש הממשלה, משרד העלייה והקליטה ומשרד האוצר, אחת לרבעון, בדבר סך הבקשות שנבדקו, בדבר ההחלטות שהתקבלו בעניינן וכן בדבר עמידתם של המבקשים בתנאים המפורטים בסעיפים 3-1 להחלטה זו.

5. בהתאם להערכת רשות האוכלוסין וההגירה לגבי מספר המועמדים הנמצאים באתיופיה ועונים על הקריטריונים המפורטים לעיל, החלטה זו מיועדת להביא עד 1,000 מועמדים ובכלל זה בני ובנות זוג הנשואים להם, ילדיהם הקטינים של ההורים הזכאים וילדיהם הבגירים שהם רווקים ללא ילדים. כניסתם של מועמדים אלה תבוצע החל מה-1 בינואר 2019 ותושלם לא יאוחר מיום 1.12.2019. בדיקה ואישור מועמדותם של המועמדים תחל באופן מיידי עם אישור החלטה זו. ככל שמספר הזכאים לכניסה לפי החלטה זו יהיה גבוה או נמוך משמעותית מ-1,000, יובא הדבר מחדש לאישור הממשלה.

6. לתקן את סעיף 5 להחלטה מס' 716, כך שדיון עתידי, ככל שיהיה, בהמשך איחוד משפחות לבני קהילות גונדר ואדיס אבבה יתייחס לקרובי משפחה מדרגה ראשונה בלבד, ולא תידון הבאתם של בני משפחה מדרגה שנייה.

7. משרד העלייה והקליטה יעניק לכל נכנס מכוח החלטה זו, עם הגעתו ארצה, זכויות עולה מאתיופיה, כפי שניתנו עד היום בהחלטות ממשלה בעניין בני הפלשמורה.

8. אגף הגיור יעמיד לטובת גיורם המלא של הנכנסים מתוקף החלטת ממשלה זו שירותי גיור ומעטפת רוחנית, כפי שעשה לטובת הנכנסים מתוקף החלטה מס' 1911.

9. כל הנכנסים לישראל מתוקף החלטה זו יקבלו רישיון לישיבת קבע לפי חוק הכניסה לישראל, התשי"ב-1952.

10. משרד החוץ יעדכן את ממשלת אתיופיה על החלטה זו .

11. משרד האוצר יתקצב את קליטתם של כ-1,000 נכנסים בהתאם להחלטה זו (עד 100 בשנת 2018 ואת היתרה בשנת 2019), בהתאם לחלוקה התקציבית המוערכת שלהלן:

חלוקה תקציבית מוערכת לקליטתם של 1,000 נכנסים

|  |  |  |  |
| --- | --- | --- | --- |
| רכיבי העלות | | **אלש"ח לאדם (בממוצע)** | **סה"כ (\*)** |
| משרד העלייה והקליטה | שהייה במרכז קליטה | 59 | 59,000 |
| סלי קליטה | 22.2 | 22,214 |
| מענקי דיור | 100 | 100,000 |
| רשות האוכלוסין וההגירה | טיסות ואש"ל לעובדי הרשות | 0.5 | 500 |
| אגף הגיור (משרד רה"מ) | מעטפת רוחנית | 2 | 2,000 |
| סה"כ |  | 184 | 183,714 |

\*הטבלה באלש"ח

12. לצורך מימון החלטה זו, לבצע שינוי בסדר העדיפות של תקציב המדינה ולתקן את החלטת הממשלה מס' 3666 מיום 11.03.2018 (להלן - החלטה 3666) ולהנחות את שר האוצר, בהתאם לסמכותו לפי סעיף 13 לחוק יסודות התקציב, התשמ"ה-1985 (להלן – חוק יסודות התקציב), להעביר לשנת הכספים 2019 88.7% מסך העודפים המחויבים אשר ייווצרו בשנת הכספים 2018 במקום 90% כאמור בהחלטה מס' 3666.

יובהר כי ההפחתה האמורה אינה גורעת מאחריות המשרד למלא כל מחויבות חוזית של הממשלה לביצוע הוצאה (לרבות הסכמי שכר והסכמים אחרים, למעט התחייבות להוציא הוצאה לפי תעריפים הקבועים בחוק וכי בשנת 2019 באחריות חשבי המשרדים לוודא כי טרם הוצאת התחייבויות חדשות, קיים תקציב מספק למילוי כלל המחויבויות הפתוחות.

13. הממשלה רושמת לפניה את התחייבותה של הסוכנות היהודית לקיים פעולות הכנה לעלייה לישראל ואת הנדרש לצורך קיומן, לאפשר ביצוע בדיקות רפואיות בתיאום ובמימון משרד הבריאות ולארגן את כרטיסי הטיסה ודרכוניהם של המועמדים שכניסתם לישראל אושרה.

# החלטת ממשלה מספר 4869 משנת 2020

**מאת:** [משרד ראש הממשלה](https://www.gov.il/he/departments/prime_ministers_office), הממשלה ה-34, בנימין נתניהו

**יחידה:**[מזכירות הממשלה](https://www.gov.il/he/departments/Units/secretary_unit)

**תאריך פרסום:** 09.02.2020

**נושא ההחלטה:**  
המשך הכניסה לישראל של בני קהילות גונדר ואדיס אבבה העומדים בתבחינים שנקבעו בהחלטת ממשלה מספר 1911 מיום 11.08.2016  
      
**מחליטים:**  
בהמשך להחלטות הממשלה מס'  2948מיום 16.2.2003, מס'3356  מיום 6.3.2005, מס'3368  מיום 10.3.2005, מס' 4082 מיום 14.09.2008, מס'187  מיום 12.05.2009, מס' 2434 מיום 14.11.2010, מס' 716 מיום 15.11.2015 (להלן – החלטה מס' 716), מס' 1911 מיום 11.08.2016 (להלן – החלטה מס' 1911), מס' 4178 מיום 07.10.2018 (להלן – החלטה מס' 4178):

להטיל על שר הפנים להמשיך לבחון ולאשר, בהתאם לחוק הכניסה לישראל, התשי"ב-1952, את כניסתם של מועמדים העומדים בכל התנאים המצטברים המפורטים בסעיף 2 להחלטה מס' 716, וכן אשר עונים על קריטריונים א' או ג' בסעיף 1 בהחלטה מס' 1911 ושלא אושרה כניסתם לישראל אך ורק משום שתמה המכסה שנקבעה במסגרת החלטה מס' 1911.

1. כניסת מועמדים בהתאם לקבוע בקריטריון א' בסעיף 1 להחלטה מס' 1911 מותנית בכך שאין להם בני משפחה מדרגה ראשונה באתיופיה.

מועמדים העונים על קריטריון ג' בסעיף 1 להחלטה מס' 1911 יוכלו להביא יחד עמם את בני זוגם הנשואים להם, את ילדיהם הקטינים ואת ילדיהם הבגירים שהם רווקים וללא ילדים בלבד. זכאות הורים לא תיגרר לילדיהם הבגירים הנשואים או לנכדיהם.

1. בחינת הזכאות שתבצע רשות האוכלוסין וההגירה תיעשה בהתאם לקבוע בסעיף 3 בהחלטה מס' 4178.
2. רשות האוכלוסין וההגירה תדווח על ביצוע החלטה זו בהתאם לסעיף 4 בהחלטה מס' 4178.
3. משרד העלייה והקליטה יעניק לכל נכנס מכוח החלטה זו, עם הגעתו ארצה, זכויות עולה מאתיופיה, כפי שניתנו עד היום בהחלטות ממשלה בעניין בני הפלשמורה.
4. אגף הגיור יעמיד לטובת גיורם המלא של הנכנסים מתוקף החלטת ממשלה זו שירותי גיור ומעטפת רוחנית, כפי שעשה לטובת הנכנסים מתוקף החלטות מס' 1911 ומס' 4178.
5. החלטה זו מיועדת להביא עד 398 מועמדים שכניסתם תאושר.
6. כניסתם של מועמדים לפי החלטה זו תחל בהקדם האפשרי ותושלם לא יאוחר מסוף שנת 2020.
7. התקציב שיוקצה לביצוע החלטה זו יהיה על פי החלוקה התקציבית המפורטת בסעיף 11 בהחלטה 4178 לשם קליטתם של עד 398 אנשים.  
   עד לאישורו בכנסת של תקציב המדינה לשנת 2020, הקצאת התקציב לפי החלטה זו כפופה להוראות סעיף 3ב לחוק יסוד: משק המדינה ולהוראות סעיף 49ב לחוק יסודות התקציב, התשמ"ה-1985.
8. כל הנכנסים לישראל מתוקף החלטה זו יקבלו רישיון לישיבת קבע לפי חוק הכניסה לישראל, התשי"ב-1952.
9. משרד החוץ יעדכן את ממשלת אתיופיה בהחלטה זו.

הממשלה רושמת לפניה את התחייבותה של הסוכנות היהודית לקיים פעולות הכנה לעלייה לישראל ואת הנדרש לצורך קיומן, לאפשר ביצוע בדיקות רפואיות בתיאום ובמימון משרד הבריאות ולארגן את כרטיסי הטיסה ודרכוניהם של המועמדים שכניסתם לישראל אושרה.

# החלטת ממשלה מספר 429 משנת 2020

**מאת:** [משרד ראש הממשלה](https://www.gov.il/he/departments/prime_ministers_office), הממשלה ה-35, בנימין נתניהו

**יחידה:**[מזכירות הממשלה](https://www.gov.il/he/departments/Units/secretary_unit)

**תאריך פרסום:** 12.10.2020

**נושא ההחלטה:**  
המשך הכניסה לישראל של בני קהילות גונדר ואדיס אבבה העומדים בתבחינים שנקבעו בהחלטת ממשלה מספר 1911 מיום 11.08.2016  
      
**מחליטים:**  
בהמשך להחלטות ממשלה מס' 2948 מיום 16.2.2003, מס' 3356 מיום 6.3.2005, מס' 3368 מיום 10.3.2005, מס' 4082 מיום 14.09.2008, מס' 187 מיום 12.05.2009, מס' 2434 מיום 14.11.2010, מס' 716 מיום 15.11.2015 (להלן – החלטה מס' 716), מס' 1911 מיום 11.08.2016 (להלן – החלטה מס' 1911) מס' 4178 מיום 07.10.2018 ומס' 4869 מיום 09.02.2020:

1. להטיל על שר הפנים לבחון ולאשר, בהתאם לחוק הכניסה לישראל התשי"ב-1952, את כניסתם של מועמדים העומדים בכל התנאים המצטברים המפורטים בסעיף 2 להחלטה מס' 716, ואשר להם הורה בישראל שנכנס מכוח החלטות הממשלה הקודמות.
2. יודגש כי ילדים אלו, להורה שנכנס לישראל מכוח החלטות קודמות, יוכלו להביא יחד עמם את בני זוגם הנשואים להם, את ילדיהם הקטינים, את ילדיהם הבגירים שהם רווקים וללא ילדים ואת ההורה האחר שאינו בארץ בתנאי שהוא עומד בקריטריונים בסעיף 2 להחלטה מס' 716 ואינו נשוי בשנית לאחר ואין לו ילדים מחוץ לישראל (למעט הילד העומד בתנאי סעיף 1 להחלטה זו, אשר אליו ההורה נלווה).
3. בחינת הזכאות שתבצע רשות האוכלוסין וההגירה תכלול את כל המרכיבים האלה:
4. למועמד להבאה יש הורה או הורים שנכנסו לישראל מכוח החלטות ממשלה קודמות.
5. המועמד נכלל ברשימות הממתינים בגונדר ובאדיס אבבה החל בשנת 1999 ואילך או ברשימות שבאו לאחריהן שעל פיהן פעל משרד הפנים.
6. המועמד עומד בכל התנאים המצטברים המפורטים בסעיף 2 להחלטה מס' 716.
7. החלטה זו מיועדת להביא עד 2,000 איש. מספר זה כולל את המועמדים ובני המשפחה הנלווים כמפורט לעיל.
8. רשות האוכלוסין וההגירה תדווח למשרד ראש הממשלה, משרד העלייה והקליטה ומשרד האוצר בתחילת כל חודש בדבר סך הבקשות שנבדקו, בדבר ההחלטות שהתקבלו בעניינן וכן בדבר עמידתם של המבקשים בתנאים המפורטים בסעיפים 3-1 להחלטה זו.
9. בדיקה ואישור מועמדותם של המועמדים תחל באופן מיידי עם אישור החלטה זו ותושלם לא יאוחר מיום 31.12.20. כניסתם של מועמדים אלה תבוצע החל ביום 1.11.2020 ותושלם לא יאוחר מיום 31.1.2021.
10. ככל שמספר הזכאים לכניסה לפי החלטה זו יהיה נמוך מ-2,000 לאחר סיום בחינת כלל הבקשות שהוגשו בהתאם לסעיף 3 לעיל, רשות האוכלוסין וההגירה, בהתייעצות עם משרד ראש הממשלה ועם משרד העלייה והקליטה, תשלים את המכסה מקרב יתרת המועמדים שעומדים בתנאים של סעיף 2 להחלטה מס' 716, ובתוכם תינתן עדיפות לעומדים בהחלטה מס' 1911 או לילדים להורים כמפורט בסעיפים 2-1 להחלטה זו, אשר הוריהם נפטרו בארץ.
11. משרד העלייה והקליטה יעניק לכל נכנס מכוח החלטה זו, עם הגעתו ארצה, זכויות עולה מאתיופיה, כפי שניתנו עד היום בהחלטות ממשלה בעניין זה.
12. אגף הגיור יעמיד לטובת גיורם המלא של הנכנסים מתוקף החלטת ממשלה זו שירותי גיור ומעטפת רוחנית, כפי שעשה לטובת הנכנסים מתוקף החלטות קודמות.
13. כל הנכנסים לישראל מתוקף החלטה זו יקבלו רישיון לישיבת קבע לפי חוק הכניסה לישראל, התשי"ב-1952.
14. משרד החוץ יעדכן את ממשלת אתיופיה בהחלטה זו.
15. להטיל על שרת העלייה והקליטה לגבש בתוך חודשיים מתווה להשלמת הבאת הממתינים מאתיופיה על בסיס החלטה מס' 716 ולבחינת כלל יתר הבקשות במטרה להביא לסגירת המתחמים, אשר יוגש לממשלה לצורך קבלת אישורה ויישומו יותנה בהצבעת הממשלה על מקורות תקציביים.

תקציב   
משרד האוצר יתקצב את קליטתם של כ-2,000 נכנסים בהתאם להחלטה זו, בהתאם לחלוקה התקציבית המוערכת שלהן:

| **רכיבי העלות** | | **אלש"ח לאדם (בממוצע)** | **סה"כ באלש"ח** |
| --- | --- | --- | --- |
| **משרד העלייה והקליטה** | שהייה במרכז קליטה | 70.2 | 140,000 |
| **סלי קליטה** | 17 | 34,000 |
| **מענקי דיור** | 100 | 200,000 |
| **רשות האוכלוסין וההגירה** | טיסות ואש"ל לעובדי הרשות | 0.5 | 1,000 |
| **אגף הגיור (משרד רה"מ)** | מעטפת רוחנית | 2 | 4,000 |
| **סה"כ** | | 189.5 | 379,000 |

1. עד לאישורו בכנסת של תקציב המדינה לשנת 2020, ביצוע התקציב לפי החלטה זו כפוף להוראות סעיף 3ב לחוק יסוד: משק המדינה ולהוראות סעיף 49ב לחוק יסודות התקציב, התשמ"ה-1985.
2. הממשלה רושמת לפניה את התחייבותה של הסוכנות היהודית לקיים פעולות הכנה לעלייה לישראל ואת הנדרש לצורך קיומן, לאפשר ביצוע בדיקות רפואיות בתיאום ובמימון משרד הבריאות ולארגן את כרטיסי הטיסה ודרכוניהם של המועמדים שכניסתם לישראל אושרה.